Stefnir í æsispennandi keppni um flottasta piparkökuhúsið Hvað er hægt að gera sem er nokkurn vegin venjulegt en verður rosalega skemmtilegt þegar búið er að gera það að risaviðburði ? Jú . Íslensku piparkökuheimsmeistarakeppnina ( e. The Icelandic World Championship Ginger Cookie Competition ) . Keppnin verður haldin 28. desember 2018 í tónlistar - og ráðstefnuhúsinu Hörpu á milli klukkan 12:30 til 18:00 af fréttavefnum Niceland í samvinnu við Sigur Rós og hátíð hljómsveitarinnar , Norður og niður . Keppnin er öllum opin . Fólk er hvatt til að koma með börnin sín til að horfa á keppnina – á staðnum verður sérstakt barnahorn þar sem krakkarnir geta leikið sér að því að byggja piparkökuhús . Hönnuðu piparkökuhús með Disney Upphafsmaður piparkökukeppninnar er Oliver Luckett . Hann segir í samtali við Fréttablaðið að hugmyndin að keppninni sé frá árinu 2011 þegar hann og maður hans , Scott Guinn komu fyrst til landsins til landsins . „ Þá tókum við þátt í piparkökukeppni sem var haldin af Jóni Gnarr , Björk og fleirum þegar Jón Gnarr var borgarstjóri . Þetta var einhvers konar sambland af afmælisboði , brúðkaupsafmæli og einhverju , ég er ekki alveg viss . Við mættum með risastórt piparkökuhús sem Disney Imagineering hafði aðstoðað okkur við að byggja . Við vorum ansi sigurvissir – en við unnum alls ekki . Við vorum í raun úr leik vegna þess að þeir frá Disney mættu ekki með okkur í keppnina . Björk sagðist skammast sín og flautaði keppnina af . “ Þeir Oliver og Scott fluttu eftir þetta til Íslands og keyptu Kjarvalshúsið svokallaða snemma árs 2016 . Þar héldu þeir eigin keppni sem um tuttugu manns tóku þátt í . Keppendur ráða bakara Í viðtali við Fréttablaðið segir Oliver Luckett að nú stefni í heljarinnar keppni . „ Í ár stefnir í að keppnin verði tekin ansi alvarlega – við vitum að þeir hjá GAMMA eru búnir að ráða bakara , við erum líka búnir að ráða bakara … við erum að reyna að breyta þessu í eitthvað klikkað . Við erum með fullt af karlmennskuegó - um í samkeppni þarna , það endar alltaf vel . Jólaandinn verður ekki til staðar í þessari keppni . “ Hann bætir við að eftir keppnina sé húsunum rústað vegna þess að það er skemmtilegt . Leyfilegt að byggja hvað sem er Hann er spurður að því hvort byggja megi hvað sem er . „ Já , það má bara byggja hvað sem er , úr piparkökum – og öðru nammi . Eina skilyrðið er að útveggirnir verði ætir . Byggingarnar eru dæmdar á hönnun , frumleika og síðast en ekki síst bragði – þannig að þú getur ekki sprautað lími yfir allt saman eða bara byggt hús úr Legói og smurt kremi á það . “ Dómarar eru meðlimir Sigur Rósar , tónlistarkonan Peaches en Nonni Gnarr , sonur Jóns , verður sérstakur krakkadómari . Scott Guinn verður kynnir og vonar Oliver að Eliza Reid forsetafrú dæmi keppnina . Allir geta búið til keppni Það er frábær hugmynd að búa til keppni um flottasta piparkökuhúsið . Það er lítið mál . Það eina sem þarf að gera er að segja fólki að það verður keppni , hvaða reglum keppendur verða að fylgja og drífa sig í að búa til keppni . Uppskrift að piparköku Það er gaman að baka piparkökur , sérstaklega fyrir jólin . Baksturinn getur líka orðið að skemmtilegri samverustund fyrir alla fjölskylduna . Þú getur meira að segja bætt piparkökubakstri við samverudagatal fjölskyldunnar . Ertu búinn að lesa þér til um það hvernig þú getur búið til samverudagatal ?